<classify> MAMLAKA ya Vitambulisho vya Taifa nchini NIDA Zanzibar imetakiwa kuongeza kasi ya upatikanaji wa vitambulisho kwa wananchi ili wafaidi huduma mbalimbali kuepuka usumbufu. Naibu Waziri wa Mambo ya Ndani ya Nchi, Hamad Masauni alisema hayo alipokutana na uongozi wa mamlaka hiyo na kuzungumza na watendaji kuhusu ufanisi wa kazi wanazofanya. Alisema yapo malalamiko kutoka kwa baadhi ya wananchi kukosa vitambulisho vya taifa licha ya kuwasilisha maombi yao muda mrefu sasa.Alisema hivi karibuni ofisi ya NIDA Zanzibar itapokea mashine 15 zitakazotengeneza vitambulisho vya taifa lengo likiwa kuharakisha upatikanaji wa vitambulisho kwa wananchi.Ofisi ya NIDA ya Zanzibar itapatiwa mashine 15 za kutengeneza vitambulisho vya taifa ambazo zitarahisisha mchakato wa upatikanaji wa vitambulisho hivyo haraka, alisema. Alisema kitambulisho cha taifa ni haki ya kila mwananchi ambacho hutumika kufanya shughuli mbali mbali za kijamii na biashara. Katika mfumo tuliouweka kitambulisho cha taifa kinatumika sehemu mbalimbali ikiwemo za kupata huduma za jamii kwa hivyo tunataka kila mwananchi awe nacho ili kuondosha usumbufu usiokuwa wa lazima, alisema.Baadhi ya wananchi waliofika ofisi za nida Kilimani walikiri kuwepo usumbufu mkubwa wa njoo kesho ambapo baadhi ya wananchi wamechukua mwaka mmoja tangu kuwasilisha maombi ya kitambulisho lakini hawajakipata. Masikitiko yetu ya kutaka kitambulisho cha taifa ni makubwa sasa mimi nishachukua mwaka mmoja sasa sijakipata kitambulisho hicho napigwa kalenda tu njoo kesho njoo kesho, alisema Juma Issa mkazi wa Mikunguni.Asha Juma aliyekuwa anasafiri kwenda kufanya kazi nchi za Kiarabu ameshindwa kutimiza safari yake kwa kushindwa kupata kitambulisho cha taifa ili aweze kupata hati ya kusafiri.Huwezi kutengeneza hati ya kusafiri bila ya kuwa na kitambulisho cha taifa ... tunawaomba waharakishe utaratibu wa kuvipata, alisema.  <topic>: KITAIFA 